แนะหากมีอาการผิดปกติทางระบบประสาท หากพบเป็นมะเร็งสมองจะได้รับการตรวจวินิจฉัยตั้งแต่เนิ่นๆ รักษาอย่างทันท่วงที
นพ.สมศักดิ์ อรรฆศิลป์ อธิบดีกรมการแพทย์ เปิดเผยว่า เนื้องอกในสมองคือ เนื้อเยื่อที่เกิดจากการเจริญเติบโตอย่างผิดปกติของเซลล์สมอง หรือเนื้อเยื่อและต่อมต่างๆ บริเวณโดยรอบเนื้อสมอง ทำให้เกิดความผิดปกติทางระบบประสาท โดยอาการแสดงจะขึ้นกับชนิด ขนาด และตำแหน่งที่เกิด เช่น มีอาการอ่อนแรงแขนขาข้างใดข้างหนึ่ง อาการชัก มีปัญหาด้านพฤติกรรม บุคลิกภาพ การพูด การได้ยิน การมองเห็น ความจำ และหากเนื้องอกนั้นมีขนาดใหญ่หรือเกิดในตำแหน่งที่ส่งผลเพิ่มแรงดันในสมอง กดเบียดรั้งเยื่อหุ้มสมอง อาจจะทำให้มีอาการปวดหัว อาเจียนพุ่งได้ เนื้องอกแบ่งได้เป็น 2 ประเภทใหญ่คือ เนื้องอกที่เป็นเนื้อธรรมดา  ที่ไม่ใช่เซลล์มะเร็ง สามารถรักษาให้หายหรือเล็กลงได้ และเนื้องอกที่เป็นเนื้อร้ายคือ เซลล์มะเร็ง จะมีการเจริญเติบโตอย่างรวดเร็ว ควบคุมยากและมีโอกาสที่จะกลับมาเป็นได้อีกหลังการรักษาด้าน นพ.ธนินทร์ เวชชาภินันท์ ผู้อำนวยการสถาบันประสาทวิทยา  กล่าวว่า  สาเหตุของเนื้องอกในสมองแตกต่างกันในแต่ละช่วงอายุ อาจเกิดจากความผิดปกติของพันธุกรรม หรือการกลายพันธุ์ของเซลล์เนื้อเยื่อ ที่แบ่งตัวและเจริญเติบโตผิดปกติ หรืออาจมีสาเหตุจากเซลล์มะเร็งที่อวัยวะส่วนอื่น ลุกลามโดยตรง หรือกระจายเข้าสู่สมองทางกระแสเลือดก็ได้ ปัจจุบันยังไม่มีวิธีการป้องกันโรคเนื้องอกสมองแบบจำเพาะเจาะจง แนวทางการรักษาเนื้องอกสมองในปัจจุบันมีอยู่ 3 วิธีหลักคือ การผ่าตัด ฉายรังสี และการให้ยาเคมีบำบัด ซึ่งแพทย์จะเลือกแนวทางที่เหมาะสมในผู้ป่วยแต่ละราย  หากมีอาการผิดปกติทางระบบประสาทดังกล่าวข้างต้น ควรรีบมาพบแพทย์เพื่อตรวจวินิจฉัยตั้งแต่เนิ่นๆ และรักษาอย่างทันท่วงที